《酬汤海秋仪部》
清代·徐宝善

我昔宫亭厄于水，赤脚夜踏鼋鼍宫。君昨长安危于火，白昼吼空飞赤龙。

我时与君不相识，猿鹤幻化随沙虫。君不死于火，我不死于水，玦环櫑具如隽生，世上谁为■公子。

黄金台倾易水枯，燕市落落亡屠沽。狂歌逢君忽青眼，诵声金石出户枢。

纵横上下商述造，但贡直戆忘阿谀。平生奇险各举似，疣赘翻笑吾生愚。

脱我昔年从阳侯，扬舲北渚骖赤虬。首乞玉皇诏，永奠黄河流。

忍使金钱百万縻帑藏，岁岁溷杂泥沙投。君若化祝融，定觉曶爽开群蒙。

九幽日月万古照不到，悬以两目代烛龙。天公嗔汝太多事，罚令不死使以文字镌心胸。

君官仪曹冰雪冷，啖咽鲑菜甘奇穷。我官词垣乏仙骨，笺注《尔雅》成书佣。

我矢歌，君酌斗，人寿百年世何有？御龙豕韦奚足夸，志士古来期不朽。

作者简介：安徽歙县人，字莲峰，一字廉峰。嘉庆二十五年进士，由编修改监察御史，以上疏言事仍授编修。曾主浙江乡试。性好施，受惠者甚众。有《壶园诗钞》、《汉魏五代乐府》。